Mai multe echipaje de ambulanță și descarcerare s-au deplasat astăzi spre centrul Capitalei unde ministrul Transporturilor, Răzvan Cuc, a suferit un accident rutier. Medicii au dat asigurări că groapa pe care a luat-o ministrul de i-a sărit volanul din mână și a lovit un sărac este în afara oricărui pericol.

„Vorbim de o groapă tânără, de doar 15 ani, risca să fie umplută cu mațele ministrului ăsta. Din fericire nu s-a semnalat nicio problemă, nici măcar o zgârietură, dacă nu mai sunt incidente nefericite această groapă va putea sta în locul ăsta încă 50 de ani”, a declarat medicul Adrian Neagu de la SMURD.

Circulația a fost oprită pentru câteva ore în zona accidentului iar în București traficul se desfășoară cu dificultate, începând cam din 1991, când a dat Petre Roman părțile sociale înapoi la proletari și și-au luat toți țăranii de capitală Opel Vectra din Germania și televizor color.